Rod Evans

Rod Evans (født 19. januar 1947 i Slough i Berkshire) er en britisk vokalist som var et av originalmedlemmene i hard rock-bandet Deep Purple. Han synger på bandets tre første album, og ble erstattet av Ian Gillan i 1969. 

 Karriere 
 Tidlig karriere og Deep Purple 
Før han ble medlem av Deep Purple, var Evans sammen med Ian Paice i bandet MI5, som skiftet navn til The Maze. Han var også med i bandet The Horizons på midten av 1960-tallet. Evans var en av originalmedlemmene i Deep Purple,BBC Music: 7 ages of Rock – Deep Purple og den mest kjente Deep Purple-låten med Evans som vokalist er singel-hiten «Hush».

Etter å ha spilt inn tre album med Deep Purple, fikk han i 1969 regelrett sparkenBBC Music: 7 ages of Rock – Deep Purple på grunn av at han ønsket at bandet skulle spille mere pop-orientert musikk, mens Ritchie Blackmore, Ian Paice og Jon Lord ville spille hard rock.

 Etter Deep Purple 
Etter at han måtte slutte i Deep Purple, ga han ut en singel som soloartist på Capitol Records før han startet bandet Captain Beyond sammen med Johnny Winters tidligere trommeslager Bobby Caldwell, den tidligere Iron Butterfly-bassisten Lee Dorman og gitaristen Larry «Rhino» Reinhardt, som også hadde en fortid i Iron Butterfly. 

Dette var et band som ble ansett som en musikalsk suksess, men som aldri tok helt av salgsmessig. Evans spilte inn to album med bandet, og på grunn av manglende kommersiell suksess ble bandet oppløst etter det tredje albumet. Evans forlot deretter musikken for å konsentrere seg om en karriere innen medisinBogus Deep Purple in Sounds 80    

 Rettssak om navnet Deep Purple 
I 1980 var han involvert i en rettssak om rettighetene til navnet Deep Purple. Ettersom Deep Purple ikke eksisterte som band på den tiden, startet han like så godt opp sin egen versjon av bandet, men møtte kraftig motbør av både publikum og (det egentlige) Deep Purples management. Dette «Deep Purple»-bandet besto av Rod Evans, gitaristen Tony Flynn, bassisten Tom de Rivera, keyboardisten Geoff Emery, og Dick Jurgens III på trommer. 

Etter rettssaken ble han fradømt retten til å benytte navnet Deep Purple, samt at han måtte betale en skadeserstatning på 672 000 dollar. Han ble også fradømt rettighetene til fremtidige royalties fra albumene han faktisk medvirket på.

 Diskografi 
 Med Deep Purple 
 1968 Shades of Deep Purple
 1968 The Book of Taliesyn
 1969 Deep Purple
 Med Captain Beyond 
 1972 Captain Beyond
 1973 Sufficiently Breathless
 2002 Far Beyond a Distant Sun – Live Arlington, Texas (1973) 

 Referanser 

 Eksterne lenker 


  Rod Evans på TheHighwayStar.com 
  Om Rod Evans, Captain Beyond og «Deep Purple (1980)» på Tinpan.Fortunecity.com

Kategori:Engelske sangere
Kategori:Deep Purple-medlemmer
Kategori:Medlemmer av Rock and Roll Hall of Fame (gruppemedlem)
Kategori:Personer fra Slough